Teir hava verið saknaðir í fótbóltsumhvørvinum, men nú eru Hilmar Jan, Tróndur og Heri aftur á skránni hjá Rás 2, har 3. hálvleikur aftur fer í luftina Rás 2 hevur í fleiri umførum havt beinleiðis frásagnir frá fótbóltsdystum, har Hilmar Jan og Tróndur hava nýtt sínar oratorisku gávur til mikla fragd hjá lurtarunum. Frásagnir hava tó ikki verið eftir einum beinleiðis føstum leisti, tí Kringvarpið hevur jú sína sterku siðvenju á økinum. Men tað var meira enn bert eitt frískt lot í føroyska miðlalandslagnum, tá Rás 2 fyri fýra árum síðani fór undir at senda 3. hálvleik–beint sum sunnudagsdystirnir í táverandi Formula-deildini vóru spældir. Í ár tók tað tó sína tíð, áðrenn 3. hálvleikur varð floytaður ígongd. Rás 2 verður rikin á handilsligum grundarlag, og tí vildi leiðslan ikki fara undir sendingarnar, uttan so at rímulig vissa var fyri, at hetta var fíggjarliga gevandi. Hendan vissan tykist nú vera komin, og seinasta leygardag segði Hilmar Jan frá stevnudysti við Løkin, meðan Heri og Tróndur høvdu triða hálvleik sunnudagin. Í kvøld verður triði hálvleikur sjálvandi eisini á skránni, og vónandi verður talan her um bæði gott og stuttligt B36-prát.